UPRS sklep I U 1814/2014
Datum: 2015-01-05T01:00:00.000+01:00
ecli: ECLI:SI:UPRS:2015:I.U.1814.2014
sodisce: Upravno sodišče
oddelek: Upravni oddelek
podrocje: BREZPLAČNA PRAVNA POMOČ - UPRAVNI SPOR
institut: dodelitev brezplačne pravne pomoči - upravni spor - ponovna vložitev tožbe - rok za vložitev tožbe - zavrženje tožbe

## Jedro

Izpodbijana odločba je bila tožniku vročena 10. 7. 2013. Če tožnik z navedbo, da je odločbo „prejel v nabiralnik“ 6. 10. 2014, utemeljuje pravočasnost tožbe, s tem ne more biti uspešen, saj je to v očitnem nasprotju s podatki upravnih spisov, iz katerih obenem sledi, da je tožnik tožbo zoper izpodbijano odločbo prvič vložil že 16. 8. 2013, sodišče pa jo je s sklepom kot prepozno vloženo zavrglo. Tožba v tem upravnem sporu je torej vložena po poteku zakonsko določenega 30-dnevnega roka. Po navedenem jo je sodišče zavrglo na podlagi 2. in 8. točke prvega odstavka 36. člena ZUS-1.

## Izrek

Tožba se zavrže.

## Obrazložitev

Tožnik vlaga tožbo zoper odločbo tožene stranke, navedeno v uvodu tega sklepa, s pripisom, da jo je prejel v nabiralnik 6. 10. 2014. Tožena stranka je po pozivu sodišča predložila upravne spise. Odgovora na tožbo ni podala.

Tožba se zavrže. Po prvem odstavku 28. člena Zakona o upravnem sporu (v nadaljevanju ZUS-1) je treba tožbo vložiti v 30 dneh od vročitve upravnega akta, s katerim je bil končan postopek. V obravnavani zadevi je bil postopek končan z izdajo izpodbijane odločbe, ki je bila, kot izhaja iz vročilnice, ki se nahaja v upravnem spisu, tožniku vročena 10. 7. 2013. Kolikor tožnik z navedbo, da je odločbo „prejel v nabiralnik“ dne 6. 10. 2014, utemeljuje pravočasnost tožbe, z njo ne more biti uspešen, saj je ta v očitnem nasprotju s podatki upravnih spisov, iz katerih obenem sledi, da je tožnik tožbo zoper izpodbijano odločbo prvič vložil 16. 8. 2013 in da je sodišče njegovo tožbo s sklepom I U 1309/2013-6 z dne 5. 9. 2013 kot prepozno vloženo zavrglo.

Tožba je po navedenem vložena po poteku zakonsko določenega roka, zato jo je sodišče na podlagi 2. in 8. točke prvega odstavka 36. člena ZUS-1 zavrglo kot prepozno in nedovoljeno. Sodišče je v zadevi odločalo po predsednici senata skladno s tretjim odstavkom istega člena ZUS-1. O predlogu za taksno oprostitev sodišče ni odločalo, ker se na podlagi četrtega odstavka 10. člena ZST-1 v postopku za odločanje o dodelitvi brezplačne pravne pomoči taksa ne plača. Predlog za dodelitev BPP, ki ga tožnik vlaga hkrati s tožbo, pa je predmet upravnega odločanja v pristojnosti organa za brezplačno pravno pomoč, ki je o predlogu tožnika odločil z odločbo Bpp 336/2014-4 z dne 22. 12. 2014.